钦定古今图书集成/理学汇编/文学典/第060卷 > 方干
## 钦定古今图书集成/理学汇编/文学典/第060卷 > 方干

按《北梦琐言》：“方干，吴人也，王龟大夫重之，既延入内，
乃连下两拜，亚相安详以答之。未起间，方又致一拜，
时号方三拜也。”

按《浙江通志》：“方干，字雄飞，桐庐人。咸通中，屡举进士
不第。初居县之鸬，鹚源徐凝一见器之，授以诗律。干
貌寝陋，又兔阙而喜陵侮，尝谒廉帅，误三拜，人号方
三拜。晚遇医补其唇，又号补唇先生。其诗多警句，高
秀异常，廉帅方荐于朝，而干则死矣。门人私谥曰‘元
英先生。光化中，补阙韦庄始奏追赐及第。唐末，宰臣’”
张文蔚、中书舍人封舜卿奏请赐一官。后宋范文正
公守睦州，过其故居，想像遗风，绘像于钓台，以配子
陵，并祀乡贤祠。

按《仙居县志》：“孙郃，字希韩，乾宁间进士。少游方三拜
先生门，名籍甚。三拜弟子数百十人，多推毂之为人。
周慎雅自收，累官秘书郎，泊如也。三拜名干，字雄飞，
新定人，东南理学之冠。每见人设三拜，人因号之冲
岁唇缺，晚遇异人为补，故又号方补唇。三拜初一举
不得志，遂遁去，钓于鉴湖。郃与计偕，既贵，还鲜衣舄”，
诣钓所谒，三拜踞石，勿微移睫，及郃栗不敢请。久之，
鱼饵随失，掉湖滨，遽命之捕，郃卸衣舄往得之，三拜
悦手，归与烹草舍中，尽欢而别。后三拜尝过郃，艳其
里山水佳秀，挈家家焉。宋进士方斲、方刚皆其裔。斲
字子木，终嘉州文学。刚字抑强，终通直郎。